Jyväskyläläisen omakotitalon varastotilassa valmistuu snookerissa suursuosioon noussut tuote.

John Higgins, Mark Selby, Mark Williams, Shaun Murphy ja Stuart Bingham. Edellä mainittuja snookerpelaajia yhdistää se, että kaikki ovat päässeet nostamaan MM-pokaalia lajin pyhimmässä, Sheffieldin Crucible-teatterissa.

Kaikkiaan 11 mestaruutta juhlineelle viisikolle on muodostunut viime kuukausina kuitenkin myös toinen side: 39-vuotias jyväskyläläinen Toni Ursin.

Ilta-Sanomat selvitti, mistä ihmeestä on oikein kyse.

Ilmiö ammattilaisten keskuudessa

– Tämä on snookerin mullistavin innovaatio minun elinaikanani.

Sanoilla on painoarvoa, sillä ne kuuluvat vuonna 2005 maailmanmestaruutta juhlineelle Murphylle. IS on saanut englantilaistähden puhelinhaastatteluun, koska hän on innoissaan snookeria ravistelevasta ilmiöstä, joka innostaa yli puolta ammattilaispelaajista. Murphy ja useimmat pro-pelaajat puhuvat nyt suomalaisesta liidusta, Taomista.

Liidulla – tai lajitermein kiksillä – on biljardimuodoissa merkittävä vaikutus. Hieromalla sitä kepin päässä olevaan tippiin pelaajat varmistavat hallitun kontaktin, kun tippi osuu valkoiseen lyöntipalloon.

– Se oli helmi-maaliskuuta, kun näin Robin Hullin (Suomen ainoa snookerammattilainen) käyttävän uutta liitua. Huomioni herätti sen muoto, koska normaalista poiketen se oli pyöreä, ja ammattilaiset ovat ylipäätään käyttäneet aina vain yhtä tai kahta neliömäistä liitua, Murphy kertoo.

– En kuitenkaan lähtenyt kokeilemaan uutta liitua, mutta Robin sai suostuteltua ystäväni Matthew Seltin testaamaan sitä. Vähän ajan kuluttua Matt alkoi ylistää liitua, koska pelissä ei ollut enää kikkejä (kick) ja isoja pomppuja (big bounces), Murphy sanoo.

Toni Ursinin keksimä uutuusliitu.­

Kikillä Murphy viittaa lyönti- ja kohdepallon väliseen epätavalliseen osumaan, jolloin pallot pomppaavat snookerpöydän veralta ilmaan.

Vaikka pomppuefekti on vain muutamia millimetrejä, kikin seuraukset ovat lyönnin kannalta kohtalokkaat. Yleisimmin se joko pilaa pussituksen tai pysäyttää valkoisen juoksun aiottuun paikkaan (katso esimerkki tästä linkistä).

Isoilla pompuilla taas viitataan valkoisen lyöntipallon epätavalliseen käyttäytymiseen sen osuessa pöydän valliin (katso esimerkki tästä linkistä).

Molemmissa tapauksissa suurin syyn aiheuttaja on normaalia suurempi kitka, jota muodostuu pöydällä olevasta ylimääräisestä liasta, ensisijaisesti liidusta lyöntitilanteessa irtoavasta kiksipölystä.

”Odotan edelleen ensimmäistä kikkiäni”

Murphyn mukaan uudesta liidusta irtoava pöly on minimaalista. Sillä on hänen mukaansa ollut peliin ja harjoituksiin järisyttävä vaikutus.

– Vaihdoin uuteen liituun Intian avointen jälkeen (syyskuun alussa) ja odotan edelleen ensimmäistä kikkiäni. Huomattavin vaikutus on lyöntivalinnoissa. Tietyt lyönnit olivat ennen kikkiherkkiä, mutta nyt sillä ei tarvitse vaivata päätään, Murphy sanoo ja kertoo jakaneensa liituja useille ammattilaisvastustajilleen.

Shaun Murphy innostui Toni Ursinin kehittämästä liidusta.­

– Haluan onnitella Tonia ja hänen tiimiään hyvästä työstä. Tämä liitu leviää snookerammattilaisten keskuudessa hurjaa vauhtia. Toivon, että vanhat liidut poistuisivat nyt käytöstä.

Entä kuka on liituja valmistava suomalainen Toni Ursin ja miten hän on noussut snookertähtien suosioon?

Hullut viikot Jyskässä

Puhelu yhdistyy noin 5 kilometrin päässä Jyväskylän keskustasta sijaitsevaan Jyskään, Vaajakosken moottoritien varteen rakennettuun omakotitaloon.

– Olen pelannut biljardia pienestä pojasta alkaen mutta olen nykyisin pelkkä pubiliigapelaaja. Perusammatiltani olen duunari, päivätöitä energiateollisuuden alalla tekevä Ursin esittelee itsensä ytimekkäästi.

39-vuotias kahden tyttären isä on kotitalonsa varastotilassa, toisin sanottuna toisella työpaikallaan. Ursinin kello 8–16 kestävän työpäivän aikana vaimo on pakannut edellisenä iltana valmistuneita liituja ja vienyt niitä postiin. Ilta kuluu, nyt kolmatta viikkoa putkeen, varastossa uuden erän valmistamisessa.

Toni Ursin­

– Viimeiset kolme viikkoa ovat olleet ihan hulluja, mutta nyt on taottava näin jonkin aikaa. Olen koittanut säästää yöstä neljä tuntia nukkumiseen.

– On myös pakko antaa tunnustusta vaimolle. Hän on ollut korvaamaton apu, Ursin sanoo.

Ursinin piinaviikoista kertoo käsin tehtyjen liitujen määrä: 2 500. Prosessin uutuudesta kertoo myös se, että ennen syyskuuta Ursin oli yhtiökumppaneineen valmistanut yhteensä vain murto-osan viime viikkojen määrästä.

– Toistaiseksi 55 ammattilaispelaajaa on ostanut liituja, joita he ovat jakaneet ja hankkineet sitten lisää. Tarkkaa ammattilaisasiakkaideni määrää on mahdotonta antaa, mutta varmasti liikutaan yli 80 pelaajassa.

Se on paljon, sillä rajatulla ammattilaiskiertueella kilpailee tällä kaudella 131 pelaajaa.

– Rehellisesti sanottuna en olisi vuosi sitten ikinä uskonut, että olen nyt tällä tiellä, Ursin myöntää.

Ensimmäinen kosketus huippuun poolissa

Liitujen osalta konkreettinen työ alkoi vasta joulukuussa 2016, mutta aihe löi kipinää kaksi vuotta sitten.

– Katselin Eurosportilta snookeria ja kuuntelin, kun Aki Kauppinen (selostaja) puhui kikeistä ja sanoi, ettei kukaan ole keksinyt ratkaisua päästä niistä eroon. Ne sanat jäivät kytemään aivoihini, Ursin kertoo.

Aki Kauppinen on Eurosportin snookerselostaja.­

Sitä ennen jyväskyläläinen ehti nousta pelaajien tietoisuuteen poolbiljardissa, johon hän kehitti erikoistipin aloituksessa käytettävään keppiin eli breikkeriin ja hyppylyöntikeppiin.

Ammattikoulun kemianopinnot tepsivät, ja nykyisin maailman poolhuipuista suurin osa luottaa Ursinin tuotteeseen. Tippejä on lähtenyt maailmalle kolmessa vuodessa noin 20 000 kappaletta.

– Olen tyyppi, joka tykkää tuumia ja kokeilla asioita. Halusin kehittää tipin, jossa olisi parempi tuntuma valkoiseen lyöntipalloon mutta joka ei silti menettäisi tarvittavaa voimaa, Ursin kertoo.

– Tipin kehittäminen ei olisi ollut mahdollista ilman hyvää tiimiä, johon kuuluvat Ali Kinnunen, Joonas Ohtonen ja Mika Immonen. Nimiyhdistelmäkin Taom tulee minusta eli Tonista, Alista, Ohtosesta ja Mikasta.

Pelkkää nousukiitoa Ursinin kotitekoiset biljardikehitelmät eivät ole aina olleet.

– Yritin pari vuotta kehittää poolin perustippiä, mutta en saanut haluamaani lopputulosta. Päätin sitten kokeilla liidun valmistamista.

Nappionnistuminen nopeasti

Viime joulukuussa alkanut liituprojekti onnistui hämmästyttävän nopeasti.

– Tein pullonkorkkiin muutaman seoksen, panin ne puristimeen ja testailin niitä kotoani löytyvällä poolpöydällä. Se taisi olla 40:s "seos", kun homma tuntui natsaavan.

– Sen jälkeen otin yhteyttä Robiniin ja pyysin palautetta. En unohda sitä puhelua, kun hän kertoi minun olevan jonkun ison äärellä. Kylmät väreet tulevat vieläkin, Ursin kertoo.

Hän ei suostu kertomaan aineita, joita käyttää liidun valmistuksessa. Syy on yksinkertainen: patenttia ei ole – eikä tule.

– Olen konsultoinut useaa patenttiviranomaista, joista moni on suositellut, että työnnän reseptin kassakaappiin ja pysyn hiljaa.

– Jos patentti menisi joku päivä läpi, joutuisin silloin luettelemaan kaikki valmistuksessa käyttämäni ainesosat. Se antaisi kilpailijoille liian ison edun, Ursin sanoo.

Ammattilaisten äkillinen kiinnostus ei ole jäänyt muilta valmistajilta huomioimatta.

– Eilen nettikauppaamme tuli muun muassa liitutilaus kilpailijafirmasta. Varmasti liituani testataan mitä erikoisimmilla laitteilla, mutta niin ovat erikoiset aineemmekin, Ursin naurahtaa.

Jännittävät viikot edessä

Ursin kertoo saaneensa useita yhteydenottoja liitubisneksensä osalta. Lokakuun lopussa vuorossa on yritysanalyysi. Sen jälkeen alkavat rahoitusneuvottelut.

Markkinat ovat suuremmat kuin koskaan aiemmin. Snooker eli ensimmäistä kulta-aikaansa 1970- ja 1980-luvuilla, kun väritelevisiot yleistyivät kotitalouksissa. Vuoden 1985 MM-finaalia Dennis Taylorin ja Steve Davisin välillä seurasi Britanniassa 18,3 miljoonaa tv-katsojaa. Sen jälkeen aasialaisten innostuminen pelistä on nostanut katsojaluvut uusiin sfääreihin.

Ding Junhui­

Esimerkkinä käy vuoden 2016 MM-loppuottelun viimeinen jakso, jota Britannian yleisradioyhtiön BBC:n mukaan katsoi pelkästään Kiinassa 45 miljoonaa ihmistä. Suursuosion takana oli finaaliin yltänyt kiinalainen Ding Junhui. BBC:n mukaan koko turnauksen katsojamäärä kohosi maailmanlaajuisesti yli 300 miljoonan.

Luvuista huolimatta Ursin kertoo, ettei hän haaveile miljoonatilistä.

– Olen aina sanonut rouvallenikin, etten halua edes lottovoittoa. Haluaisin ainoastaan tehdä omalla työlläni mukavan elintason perheelleni.

Loppuvuoden tärkeimmäksi tavoitteekseen hän nimeää liitujen valmistamisprosessin tehostamisen.

– Tavalla tai toisella asioiden on muututtava ja saatava tuotanto järkeistettyä. Käsin tapahtuvan näpräämisen on loputtava. Omaan työtilaan ei ainakaan pysty tuomaan enää lisää romua.

– Olisihan se hienoa, jos voisin tehdä tätä joku päivä täyspäiväisesti. Edessä ovat jännät viikot, Ursin sanoo ja viittaa yritysanalyysiin.